จังหวัดสตูล สนองนโยบายรัฐบาลในการส่งเสริมหน่วยงานภาครัฐใช้ยางพารา คืนความสุขให้ประชาชนกว่า 1,000 ครัวเรือน
จังหวัดสตูล สนองนโยบายรัฐบาลในการส่งเสริมหน่วยงานภาครัฐใช้ยางพารา พร้อมมอบถนนผสมยางพาราเส้นแรกของจังหวัดระยะทางกว่า 10 กิโลเมตร คืนความสุขให้ประชาชนกว่า 1,000 ครัวเรือน หลังจากที่รัฐบาลได้มีนโยบายส่งเสริมการใช้ยางพาราในหน่วยงานภาครัฐในโครงการต่างๆ เพื่อเป็นการช่วยแก้ปัญหาราคายางพาราให้แก่เกษตรกรชาวสวนยาง จังหวัดสตูลโดยนายจารุวัฒน์ เกลี้ยงเกลา ผู้ว่าราชการจังหวัดสตูล ได้กล่าวถึงการช่วยเหลือของรัฐบาล ทั้งโครงการสร้างความเข้มแข็งให้แก่เกษตรกรชาวสวนยางไร่ละ 1,800 บาท ไม่เกิน 15 ไร่ ซึ่งเกษตรกรสามารถแจ้งเข้าร่วมโครงการได้จนถึงวันที่ 28 กุมภาพันธ์ 2562 และการใช้ยางพาราในโครงการต่างๆ เพื่อให้เกิดการใช้ยางพาราให้มากขึ้นสำหรับการคืนความสุขให้ประชาชนในพื้นที่และสอดรับกับนโยบายของรัฐบาลข้างต้นของจังหวัดสตูล คือ การปรับปรุงถนนยางพาราแอสฟัลต์ติกคอนกรีต บนคันคลอง LMC (ดุสน) ระยะทางรวม 10.15 กิโลเมตร ใช้ปริมาณน้ำยางข้น 14.62 ตัน ครอบคลุมพื้นที่ตั้งแต่ตำบลควนโดน อำเภอควนโดน ถึงตำบลเกตรี อำเภอเมืองสตูล มีเกษตรกรและประชาชนได้รับประโยชน์ประมาณ 1,000 ครัวเรือน จำนวน 9 หมู่บ้าน ประกอบด้วย หมู่ที่ 5 ตำบลควนโดน หมู่ที่ 6,7,9 ตำบลควนสตอ และหมู่ที่ 3 ตำบลย่านซื่อ อำเภอควนโดน  หมู่ที่ 1หมู่ที่  2 ตำบลฉลุง และหมู่ที่ 2 ตำบลเกตรี อำเภอเมืองสตูล ซึ่งรับผิดชอบโดยโครงการชลประทานสตูล นับเป็นถนนยางพาราเส้นแรกของจังหวัดสตูล ขณะที่นางฮาลีย๊ะ ฮะฟาน ชาวบ้านหมู่ที่ 2 ตำบลเกตรี อำเภอเมืองสตูล ประชาชนที่ได้รับประโยชน์จากถนนสายนี้ กล่าวว่า รู้สึกดีใจมาก เพราะเมื่อก่อนถนนเส้นนี้เป็นหลุมเป็นบ่อรถวิ่งสัญจรยากลำบากและตนยังใช้ถนนเส้นนี้สัญจรเป็นประจำอีกด้วย ผู้ว่าราชการจังหวัดสตูล กล่าวอีกด้วยว่า หลังจากได้ประชุมกับทางองค์กรปกครองส่วนท้องถิ่น แขวงหลวงทางสตูลและแขวงทางหลวงชนบทสตูล ให้ทำถนนที่ใช้ยางพาราเป็นส่วนผสมให้มากขึ้น โดยในปีงบประมาณ 2562 มีองค์กรปกครองส่วนท้องถิ่นให้การยืนยันในการทำถนนโดยยางพาราเป็นส่วนผสม 21 เส้นทางและคาดว่าจะเพิ่มขึ้นเรื่อยๆทั้งหมดนี้คือการส่งเสริมใช้ยางพาราในจังหวัดสตูล เพื่อเป็นส่วนหนึ่งในการแก้ปัญหาราคายางพาราและส่งผลดีต่อเกษตรกรชาวสวนยางอย่างยั่งยืน